title: Σύσταση του Συμβουλίου, της 12ης Ιουλίου 2016, σχετικά με το Εθνικό Πρόγραμμα Μεταρρυθμίσεων της Ουγγαρίας για το 2016 και τη διατύπωση γνώμης του Συμβουλίου σχετικά με το Πρόγραμμα Σύγκλισης της Ουγγαρίας για το 2016

text:
               18.8.2016

               EL

               Επίσημη Εφημερίδα της Ευρωπαϊκής Ένωσης

               C 299/49

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2016
   σχετικά με το Εθνικό Πρόγραμμα Μεταρρυθμίσεων της Ουγγαρίας για το 2016 και τη διατύπωση γνώμης του Συμβουλίου σχετικά με το Πρόγραμμα Σύγκλισης της Ουγγαρίας για το 2016
   (2016/C 299/12)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Νοεμβρίου 2015, η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2016 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή εξέδωσε την έκθεση του μηχανισμού επαγρύπνησης, στην οποία η Ουγγαρία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)

               Η έκθεση χώρας του 2016 για την Ουγγαρία δημοσιεύτηκε στις 26 Φεβρουαρίου 2016. Αξιολογήθηκε η πρόοδος της Ουγγαρίας όσον αφορά την υλοποίηση των ειδικών ανά χώρα συστάσεων που είχαν εκδοθεί από το Συμβούλιο στις 14 Ιουλίου 2015 και όσον αφορά την επίτευξη των εθνικών της στόχων στο πλαίσιο της στρατηγικής «Ευρώπη 2020». Η έκθεση περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης. Από την ανάλυσή της, η Επιτροπή καταλήγει στο συμπέρασμα ότι η Ουγγαρία δεν εμφανίζει μακροοικονομικές ανισορροπίες. Ειδικότερα, παρά το γεγονός ότι οι ανάγκες αναχρηματοδότησης του υψηλού εξωτερικού χρέους και το μερίδιο των μη εξυπηρετούμενων δανείων εξακολουθούν να αποτελούν πηγή ανησυχίας, οι κίνδυνοι που συνδέονται με τις εξωτερικές και εσωτερικές υποχρεώσεις έχουν μειωθεί.

               (3)

               Στις 29 Απριλίου 2016, η Ουγγαρία υπέβαλε το Εθνικό Πρόγραμμα Μεταρρυθμίσεων για το 2016 και το Πρόγραμμα Σύγκλισης για το 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)

               Κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020 συνυπολογίστηκαν οι σχετικές ειδικές για τη χώρα συστάσεις. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση.

               (5)

               Το Πρόγραμμα Σύγκλισης αναφέρει ότι οι δημοσιονομικές επιπτώσεις της έκτακτης εισροής προσφύγων είναι σημαντικές και με προσθήκη της 6ης Μαΐου παρέχονται επαρκή αποδεικτικά στοιχεία για το εύρος και τη φύση του εν λόγω πρόσθετου δημοσιονομικού κόστους. Σύμφωνα με την αξιολόγηση της Επιτροπής, οι επιλέξιμες πρόσθετες δαπάνες ανήλθαν στο 0,04 % του ΑΕΠ το 2015 και, επί του παρόντος, δεν αναμένεται περαιτέρω πρόσθετο κόστος το 2016. Οι διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97 καλύπτουν αυτές τις πρόσθετες δαπάνες, διότι η εισροή προσφύγων συνιστά έκτακτη περίσταση, ο αντίκτυπός της στα δημοσιονομικά της Ουγγαρίας είναι σημαντικός και δεν θα διακυβευόταν η βιωσιμότητα με το να επιτραπεί προσωρινή απόκλιση από την πορεία προσαρμογής προς την κατεύθυνση της επίτευξης του μεσοπρόθεσμου δημοσιονομικού στόχου. Κατά συνέπεια, έχει μειωθεί η απαιτούμενη προσαρμογή προς την κατεύθυνση του μεσοπρόθεσμου δημοσιονομικού στόχου για το 2015, προκειμένου να ληφθεί υπόψη το εν λόγω κόστος. Όσον αφορά το 2016, η τελική αξιολόγηση, μεταξύ άλλων όσον αφορά τα επιλέξιμα ποσά, θα πραγματοποιηθεί την άνοιξη του 2017 βάσει των καταγεγραμμένων στοιχείων που θα παρασχεθούν από τις ουγγρικές αρχές.

               (6)

               Η Ουγγαρία επί του παρόντος υπάγεται στο προληπτικό σκέλος του συμφώνου Σταθερότητας και Ανάπτυξης και υπόκειται στον κανόνα για το χρέος. Στο Πρόγραμμα Σύγκλισης του 2016, η κυβέρνηση σχεδιάζει την αύξηση του ονομαστικού ελλείμματος στο 2,4 % του ΑΕΠ έως το 2017 και, στη συνέχεια, τη σταδιακή του μείωση στο 1,2 % έως το 2020. Η κυβέρνηση σχεδιάζει να βελτιώσει σταδιακά το διαρθρωτικό ισοζύγιο ώστε να επιτύχει τον αναθεωρημένο μεσοπρόθεσμο δημοσιονομικό της στόχο —διαρθρωτικό έλλειμμα 1,5 % του ΑΕΠ— έως το 2019. Ωστόσο, το επανυπολογισθέν (4) διαρθρωτικό έλλειμμα θα παραμείνει υψηλότερο από τον μεσοπρόθεσμο δημοσιονομικό στόχο. Σύμφωνα με το Πρόγραμμα Σύγκλισης, ο δείκτης δημόσιου χρέους προς το ΑΕΠ αναμένεται να μειωθεί σταδιακά από το 75,3 % το 2015 έως και κάτω του 65 % το 2020. Το μακροοικονομικό σενάριο στο οποίο βασίζονται οι εν λόγω δημοσιονομικές προβολές είναι, σε γενικές γραμμές, ευλογοφανές μέχρι το 2017, ενώ στη συνέχεια γίνεται όλο και ευνοϊκότερο. Δεν έχουν προσδιοριστεί επαρκώς τα αναγκαία μέτρα στήριξης των προγραμματισμένων στόχων για το έλλειμμα από το 2017 και έπειτα, ιδίως για το διάστημα μετά το 2017. Με βάση τις εαρινές προβλέψεις της Επιτροπής του 2016, υπάρχει υψηλός κίνδυνος σημαντικής απόκλισης από την απαιτούμενη προσαρμογή τόσο το 2016 όσο και, εφόσον οι πολιτικές μείνουν αμετάβλητες, το 2016 και το 2017 συνολικά. Ταυτόχρονα, προβλέπεται ότι η Ουγγαρία θα συμμορφωθεί με την τιμή αναφοράς για τη μείωση του χρέους το 2016 και το 2017. Με βάση την αξιολόγηση του Προγράμματος Σύγκλισης και λαμβάνοντας υπόψη τις εαρινές προβλέψεις της Επιτροπής του 2016, το Συμβούλιο είναι της γνώμης ότι υπάρχει κίνδυνος μη συμμόρφωσης της Ουγγαρίας με τις διατάξεις του συμφώνου Σταθερότητας και Ανάπτυξης. Ως εκ τούτου, θα χρειαστούν περαιτέρω μέτρα για τη διασφάλιση της συμμόρφωσης και για τα δύο έτη.

               (7)

               Οι εσωτερικές δημοσιονομικές ανισορροπίες έχουν μειωθεί και το τραπεζικό σύστημα έχει καταστεί λιγότερο ευάλωτο, αλλά εξακολουθούν να υπάρχουν προκλήσεις. Σημαντική πρόοδος έχει σημειωθεί όσον αφορά τη μείωση του χρέους του ιδιωτικού τομέα, που προηγουμένως εκφραζόταν ως επί το πλείστον σε ξένα νομίσματα. Η χορήγηση δανείων σε νοικοκυριά παρουσίασε ενδείξεις ανάκαμψης, ενώ δεν έχει ακόμη επιτευχθεί βελτίωση όσον αφορά τη χορήγηση δανείων σε επιχειρήσεις. Η κερδοφορία του τραπεζικού τομέα έχει αρχίσει να ανακάμπτει, με τη βοήθεια του βελτιωνόμενου οικονομικού περιβάλλοντος και της μετριοπάθειας των προηγούμενων πολιτικών έναντι των φόρων επί των τραπεζών. Ωστόσο, οι τράπεζες παραμένουν προσεκτικές όσον αφορά τις δανειοδοτήσεις τους, μολονότι παρουσιάζουν ικανοποιητική κεφαλαιοποίηση και υψηλή ρευστότητα. Η κυριότερη εναπομένουσα πρόκληση για τις τράπεζες είναι η μείωση του ακόμη υψηλού ποσοστού μη εξυπηρετούμενων δανείων που δυσχεραίνουν τη χορήγηση νέων δανείων και ασκούν πίεση επί των κερδών. Οι κίνδυνοι ενδεχόμενων υποχρεώσεων που συνδέονται με την αυξημένη κρατική ιδιοκτησία στον τραπεζικό τομέα παραμένουν υψηλοί.

               (8)

               Παρά τις σημαντικές πρόσφατες βελτιώσεις στις φορολογικές πολιτικές και τη φορολογική διοίκηση, η εξάρτηση της Ουγγαρίας από ειδικούς τομεακούς φόρους εξακολουθεί να αποτελεί δυνητικό εμπόδιο για τις επενδύσεις. Ο επιλεκτικός σχεδιασμός των εν λόγω φόρων οδηγεί σε στρεβλώσεις μεταξύ τομέων. Ενώ διάφοροι άλλοι ειδικοί τομεακοί φόροι εξακολουθούν να υφίστανται, η εισφορά πιστωτικών ιδρυμάτων έχει μειωθεί σημαντικά και οι προοδευτικοί συντελεστές του τέλους επιθεώρησης τροφίμων έχουν καταργηθεί. Η φορολογική επιβάρυνση της εργασίας όσον αφορά τα χαμηλά εισοδήματα παραμένει υψηλή, ιδίως για τους άτεκνους. Το γεγονός αυτό μπορεί να έχει αρνητικό αντίκτυπο στην απασχολησιμότητά τους, καθώς επίσης και να αποτελέσει εμπόδιο για τις επενδύσεις. Έχουν ληφθεί μέτρα για τη μείωση της φορολογικής επιβάρυνσης (μεταξύ άλλων, μείωση του ενιαίου φορολογικού συντελεστή του φόρου εισοδήματος φυσικών προσώπων κατά μία ποσοστιαία μονάδα και αύξηση του οικογενειακού αφορολόγητου ορίου για εργαζομένους με δύο παιδιά). Ωστόσο, τα μέτρα δεν είναι αρκετά καλά στοχευμένα ώστε να έχουν σημαντικό αντίκτυπο για τα χαμηλά εισοδήματα. Υπάρχουν δυνατότητες μετατόπισης της φορολόγησης από την εργασία σε τομείς λιγότερο στρεβλωτικούς για την ανάπτυξη. Έχουν ληφθεί διάφορα μέτρα για τη βελτίωση της συμμόρφωσης και τη μείωση του κόστους συμμόρφωσης, αν και το κόστος φορολογικής συμμόρφωσης παραμένει υψηλό. Παρά τις βελτιώσεις τα τελευταία έτη, η Ουγγαρία εξακολουθεί να αντιμετωπίζει προκλήσεις όσον αφορά τη φοροεισπρακτική αποδοτικότητα. Η κυβέρνηση εξήγγειλε σημαντική θεσμική μεταρρύθμιση, που πρόκειται να δρομολογηθεί το 2016, με στόχο την αποδοτικότητα της φορολογικής διοίκησης.

               (9)

               Περιορισμένη πρόοδος σημειώθηκε όσον αφορά την προώθηση του ανταγωνισμού και της διαφάνειας στις δημόσιες συμβάσεις (για παράδειγμα, με την έκδοση του νέου νόμου περί δημοσίων συμβάσεων, η συμμόρφωση του οποίου με το δίκαιο της ΕΕ δεν έχει ακόμη αξιολογηθεί), ενώ απρόβλεπτες κανονιστικές μεταβολές και διοικητικός φόρτος αποτελούν εμπόδιο για ιδιωτικές επιχειρήσεις και επενδύσεις. Από τον υψηλό αριθμό διαδικασιών με διαπραγμάτευση χωρίς δημοσίευση και αναθέσεων συμβάσεων με μία και μόνη προσφορά προκύπτει ότι το επίπεδο ανταγωνισμού στις δημόσιες συμβάσεις παραμένει χαμηλό. Τον Μάιο του 2016, η κυβέρνηση παρουσίασε στρατηγική για τις ηλεκτρονικές δημόσιες συμβάσεις. Η εφαρμογή και ο αντίκτυπος της στη βελτίωση της αποδοτικότητας και της διαφάνειας πρέπει να αποτελέσουν αντικείμενο παρακολούθησης, παραμένει δε ο κίνδυνος διαφθοράς. Θα χρειαστούν αλλαγές ώστε το νέο εθνικό πρόγραμμα δράσης κατά της διαφθοράς [National Anti-Corruption Action Programme (NAP)] για την περίοδο 2015-2018 να καταστεί αποδοτικότερο όσον αφορά την πρόληψη της διαφθοράς στους δημόσιους φορείς και την επιβολή αποτρεπτικών κυρώσεων. Η κυβέρνηση δεν έχει ανανεώσει την προηγούμενη δέσμευσή της για αναθεώρηση του νόμου του 2013 περί μαρτύρων δημοσίου συμφέροντος, ο οποίος δεν περιλαμβάνει διατάξεις για την κατάλληλη προστασία των μαρτύρων από αντίποινα. Τα σχέδια του NAP για αναθεώρηση του συστήματος δήλωσης περιουσιακών στοιχείων δεν είναι αρκετά φιλόδοξα, ενώ νέες νομοθετικές τροποποιήσεις που ψηφίστηκαν το 2015 εισήγαγαν ορισμένους περαιτέρω περιορισμούς στη δημόσια πρόσβαση σε πληροφορίες. Η κυβέρνηση έχει λάβει μέτρα ώστε να μειωθεί ο διοικητικός φόρτος, αλλά οι περιοριστικές κανονιστικές ρυθμίσεις της Ουγγαρίας σε τομείς υπηρεσιών και το ευμετάβλητο κανονιστικό περιβάλλον εξακολουθούν να αποτελούν πηγές ανησυχίας για τις επιχειρήσεις, προκαλώντας με τον τρόπο αυτό αβεβαιότητα στους επενδυτές. Οι περιορισμοί όσον αφορά τη σύσταση και τη λειτουργία στον τομέα του λιανικού εμπορίου αποτελούν σημαντικά εμπόδια εισόδου και επέκτασης. Το περιθώριο κέρδους στον ουγγρικό τομέα λιανικού εμπορίου είναι το τρίτο υψηλότερο στην Ένωση και αυξάνεται συνεχώς την τελευταία δεκαετία, ενώ ο δείκτης αποδοτικής κατανομής πόρων είναι μεταξύ των χαμηλότερων στην Ένωση.

               (10)

               Οι πρόσφατες εξελίξεις στην αγορά εργασίας είναι ευνοϊκές στην Ουγγαρία, με την ανεργία να έχει μειωθεί στα προ της κρίσης επίπεδα. Η δημιουργία θέσεων απασχόλησης στον ιδιωτικό τομέα αρχίζει να αυξάνεται, ενώ το πρόγραμμα δημοσίων έργων συνέβαλε επίσης στη μείωση της ανεργίας. Το εν λόγω πρόγραμμα αποτελεί τη βασική ενεργή πολιτική για την αγορά εργασίας στην Ουγγαρία. Το δημοσιονομικό του κόστος έχει υπερτετραπλασιαστεί την τελευταία πενταετία. Ωστόσο, το πρόγραμμα δεν φαίνεται να βελτιώνει αρκετά την επανένταξη των συμμετεχόντων στην ανοικτή αγορά εργασίας. Κατά το πρώτο εξάμηνο του 2015, το ποσοστό επιτυχούς εξόδου από το πρόγραμμα στην κανονική απασχόληση ήταν 13,1 %, αλλά περίπου το 60 % των ατόμων που εγκατέλειψαν το πρόγραμμα κατά την εν λόγω περίοδο επέστρεψε σε αυτό εντός 180 ημερών. Το γεγονός αυτό συνεπάγεται σημαντικό κίνδυνο εγκλωβισμού των συμμετεχόντων εντός του προγράμματος, ιδιαίτερα των ανειδίκευτων εργαζομένων και ατόμων που βρίσκονται σε μειονεκτούσες περιοχές. Μολονότι το πρόγραμμα απευθύνεται στους μακροχρόνια ανέργους, τους εργαζόμενους χαμηλής ειδίκευσης και τους ανέργους που ζουν σε μειονεκτούσες περιοχές, το 47 % των συμμετεχόντων το 2015 ήταν απόφοιτοι δευτεροβάθμιας ή τριτοβάθμιας εκπαίδευσης. Το ποσοστό των ανέργων που συμμετέχουν σε δημόσια έργα είναι επίσης σημαντικό σε κομητείες με εύρυθμα λειτουργούσες αγορές εργασίας. Η πρόσφατη μεταρρύθμιση των δημόσιων υπηρεσιών απασχόλησης ενδέχεται να τις καταστήσει λιγότερο αποτελεσματικές. Η διοικητική πολυπλοκότητα των διαχειριστικών διαδικασιών —επί του παρόντος η αρμοδιότητα για τις δημόσιες υπηρεσίες απασχόλησης κατανέμεται μεταξύ τεσσάρων υπουργείων— ενδέχεται να υπονομεύσει σημαντικά την αποτελεσματική καθοδήγηση και τον ενισχυμένο προσανατολισμό προς την επίτευξη αποτελεσμάτων. Η μέγιστη διάρκεια των παροχών ανεργίας (τρεις μήνες) είναι η χαμηλότερη στην Ένωση και σημαντικά συντομότερη από το μέσο χρονικό διάστημα που απαιτείται για την εύρεση εργασίας. Οι δείκτες φτώχειας βελτιώνονται, αλλά παραμένουν υψηλοί, ειδικά μεταξύ των πλέον μειονεκτούντων ατόμων, ιδίως των Ρομά και των παιδιών. Η επάρκεια και η κάλυψη της κοινωνικής πρόνοιας εξακολουθεί να αποτελεί πρόκληση, ενώ οι πρόσφατες μεταρρυθμίσεις θα μπορούσαν να περιορίσουν περαιτέρω τις προϋποθέσεις για πρόσβαση σε ορισμένες παροχές.

               (11)

               Η μέση επίδοση των Ούγγρων μαθητών σε βασικές δεξιότητες ήταν κάτω του μέσου όρου της ΕΕ στο Πρόγραμμα Διεθνούς Αξιολόγησης Μαθητών (PISA) του ΟΟΣΑ για το 2012 και το ποσοστό των μαθητών με χαμηλές επιδόσεις αυξήθηκε μεταξύ του 2009 και του 2012. Η επίδραση του κοινωνικοοικονομικού υπόβαθρου και της τοποθεσίας του σχολείου στις εκπαιδευτικές επιδόσεις είναι μεταξύ των ισχυρότερων στην Ένωση. Η επιλεκτικότητα του εκπαιδευτικού συστήματος καθιστά βαθύτερες τις διαφορές στις επιδόσεις μεταξύ μαθητών από διαφορετικούς τύπους σχολείων, διαφορές που μεγαλώνουν με την πάροδο του χρόνου. Η έλλειψη ισότιμης πρόσβασης σε ποιοτική κανονική εκπαίδευση είναι ιδιαίτερα οξυμένη στην περίπτωση των Ρομά. Με εξαίρεση την προσχολική εκπαίδευση, στην οποία υπήρξε σημαντική βελτίωση τα τελευταία έτη, οι διαφορές μεταξύ των ποσοστών ολοκλήρωσης σπουδών για μαθητές Ρομά και μη Ρομά σε όλες τις άλλες εκπαιδευτικές βαθμίδες, δηλαδή την πρωτοβάθμια, τη δευτεροβάθμια και την τριτοβάθμια εκπαίδευση παραμένουν μεγάλες. Η πρόωρη εγκατάλειψη του σχολείου παραμένει υψηλή μεταξύ των Ρομά. Η Ουγγαρία θέσπισε σειρά μέτρων που αποσκοπούν στην αποτελεσματικότερη αντιμετώπιση των χαμηλών επιδόσεων. Ωστόσο, δεν είναι διαθέσιμες σημαντικές λεπτομέρειες σχετικά με την εφαρμογή των εν λόγω μέτρων, γεγονός που καθιστά δύσκολη την αξιολόγηση του δυνητικού αντίκτυπού τους. Δεν έχει ακόμη αναπτυχθεί συστημική προσέγγιση όσον αφορά την προώθηση κανονικής εκπαίδευσης χωρίς αποκλεισμούς. Το εξαγγελθέν σχέδιο εφαρμογής για τη στρατηγική κατά της πρόωρης εγκατάλειψης του σχολείου δεν έχει ακόμη δημοσιευθεί. Η μετάβαση από μια μορφή και βαθμίδα εκπαίδευσης σε άλλη παραμένει δύσκολη και η εφαρμογή των πρόσφατων μεταρρυθμίσεων στην επαγγελματική εκπαίδευση θα πρέπει να επικεντρωθεί στη διευκόλυνση της μετάβασης αυτής.

               (12)

               Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Ουγγαρίας και τη δημοσίευσε στην έκθεση του 2016 για τη χώρα. Επίσης, αξιολόγησε το Πρόγραμμα Σύγκλισης και το Εθνικό Πρόγραμμα Μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς την Ουγγαρία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Ουγγαρία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 3 κατωτέρω.

               (13)

               Υπό το πρίσμα της αξιολόγησης αυτής, το Συμβούλιο εξέτασε το Πρόγραμμα Σύγκλισης και η γνώμη του (5) αποτυπώνεται ιδιαιτέρως στη σύσταση 1 κατωτέρω.

         ΣΥΝΙΣΤΑ στην Ουγγαρία να λάβει μέτρα το 2016 και το 2017 προκειμένου:

               1.

               Ενόψει του υψηλού κινδύνου σημαντικής απόκλισης, να επιτύχει ετήσια δημοσιονομική προσαρμογή 0,3 % του ΑΕΠ προς την κατεύθυνση του μεσοπρόθεσμου δημοσιονομικού στόχου το 2016 και 0,6 % του ΑΕΠ το 2017, εκτός αν ο μεσοπρόθεσμος δημοσιονομικός στόχος επιτυγχάνεται με μικρότερη προσαρμογή, λαμβάνοντας τα απαραίτητα διαρθρωτικά μέτρα.

               2.

               Να μειώσει περαιτέρω τους ειδικούς τομεακούς φόρους και τη φορολογική επιβάρυνση όσον αφορά τα χαμηλά εισοδήματα. Να ενισχύσει τη διαφάνεια και τον ανταγωνισμό στον τομέα των δημόσιων συμβάσεων μέσω των ηλεκτρονικών δημόσιων συμβάσεων, της αύξησης της δημοσίευσης προσκλήσεων υποβολής προσφορών και της περαιτέρω βελτίωσης του πλαισίου καταπολέμησης της διαφθοράς. Να βελτιώσει το κανονιστικό περιβάλλον στους τομείς των υπηρεσιών και του λιανικού εμπορίου με την αντιμετώπιση των περιοριστικών κανονιστικών ρυθμίσεων και τη διασφάλιση προβλεψιμότητας.

               3.

               Να διευκολύνει τη μετάβαση από το πρόγραμμα δημοσίων έργων στην πρωτογενή αγορά εργασίας και να ενισχύσει άλλες ενεργές πολιτικές για την αγορά εργασίας. Να βελτιώσει την επάρκεια και την κάλυψη της κοινωνικής πρόνοιας και των παροχών ανεργίας. Να λάβει μέτρα για τη βελτίωση των εκπαιδευτικών αποτελεσμάτων και την αύξηση της συμμετοχής μειονεκτουσών ομάδων, ιδίως των Ρομά, στην κανονική εκπαίδευση χωρίς αποκλεισμούς.

      Βρυξέλλες, 12 Ιουλίου 2016.

            Για το Συμβούλιο

            Ο Πρόεδρος

         P. KAŽIMÍR

      (1)  ΕΕ L 209 της 2.8.1997, σ. 1.

      (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (4)  Το διαρθρωτικό ισοζύγιο, όπως έχει υπολογιστεί εκ νέου από τις υπηρεσίες της Επιτροπής με βάση τις πληροφορίες στο Πρόγραμμα Σύγκλισης, σύμφωνα με την από κοινού συμφωνηθείσα μεθοδολογία.

      (5)  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97.


Avis juridique important

|

31968H0197

Σύσταση της Επιτροπής, της 3ης Απριλίου 1968, που απευθύνεται στα κράτη μέλη, σχετικά με τα διοικητικά μέτρα που αφορούν την εφαρμογή του άρθρου 7 του πρωτοκόλλου περί εισαγωγών στην Ευρωπαϊκή Οικονομική Κοινότητα προϊόντων πετρελαίου τα οποία έχουν τύχει διύλισης στις ολλανδικές Αντίλλες

Επίσημη Εφημερίδα αριθ. L 094 της 18/04/1968 σ. 0015 - 0016

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


Avis juridique important

|

31967H0081

67/81/ΕΟΚ: Σύσταση της Επιτροπής, της 13ης Ιανουαρίου 1967, με βάση το άρθρο 115 παράγραφος 1 της συνθήκης, προς το Βασίλειο του Βελγίου, το Μεγάλο Δουκάτο του Λουξεμβούργου και το Βασίλειο των Κάτω Χωρών, σχετικά με το καθεστώς εισαγωγής οξειδίων αντιμονίου προέλευσης χωρών Ανατολικής Ευρώπης (Τα κείμενα στη γαλλική και ολλανδική γλώσσα είναι τα μόνα αυθεντικά)

Επίσημη Εφημερίδα αριθ. 016 της 27/01/1967 σ. 0243 - 0244

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


title: Σύσταση της Επιτροπής, της 24ης Οκτωβρίου 2006 , σχετικά με τη διαχείριση των οικονομικών πόρων που προορίζονται για τον παροπλισμό πυρηνικών εγκαταστάσεων, τα αναλωμένα καύσιμα και τα ραδιενεργά απόβλητα

text:
               28.11.2006

               EL

               Επίσημη Εφημερίδα της Ευρωπαϊκής Ένωσης

               L 330/31

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 24ης Οκτωβρίου 2006
   σχετικά με τη διαχείριση των οικονομικών πόρων που προορίζονται για τον παροπλισμό πυρηνικών εγκαταστάσεων, τα αναλωμένα καύσιμα και τα ραδιενεργά απόβλητα
   (2006/851/Ευρατόμ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 124,
   Εκτιμώντας τα ακόλουθα:

               (1)

               Στο προοίμιο της συνθήκης τα κράτη μέλη εκδηλώνουν το ενδιαφέρον τους για τη δημιουργία συνθηκών ασφαλείας που αποκλείουν τους κινδύνους για τη ζωή και την υγεία των λαών.

               (2)

               Σύμφωνα με το άρθρο 2 στοιχείο β) της συνθήκης η Κοινότητα οφείλει, ιδίως, να θεσπίζει ομοιόμορφους κανόνες ασφαλείας για την προστασία της υγείας του πληθυσμού και των εργαζομένων και να μεριμνά για την εφαρμογή τους.

               (3)

               Στο κεφάλαιο 3 της συνθήκης ορίζονται οι βασικοί κανόνες που επιτρέπουν στην Κοινότητα να εξασφαλίζει την προστασία της υγείας του πληθυσμού και των εργαζομένων κατά των κινδύνων που προκύπτουν από ιοντίζουσες ακτινοβολίες.

               (4)

               Στην οδηγία 96/29/Ευρατόμ του Συμβουλίου, της 31ης Μαΐου 1996, καθορίζονται οι βασικοί κανόνες ασφαλείας για την προστασία της υγείας των εργαζομένων και του πληθυσμού από τους κινδύνους που προκύπτουν από ιοντίζουσες ακτινοβολίες (1).

               (5)

               Σύμφωνα με την οδηγία 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (2), τα κράτη μέλη «θεσπίζουν τις απαραίτητες διατάξεις ώστε τα σχέδια που, ιδίως, λόγω της φύσης, του μεγέθους ή της θέσης τους, μπορούν να έχουν σημαντικές επιπτώσεις στο περιβάλλον, να υποβάλλονται σε εκτίμηση όσον αφορά τις επιπτώσεις τους, πριν δοθεί η άδεια».

               (6)

               Οι ιοντίζουσες ακτινοβολίες από ραδιενεργά υλικά είναι δυνατόν να έχουν επιπτώσεις μετά το διάστημα εκμετάλλευσης των πυρηνικών εγκαταστάσεων και πέραν των εθνικών συνόρων.

               (7)

               Η ασφάλεια των εργαζομένων και του πληθυσμού από τους κινδύνους αυτούς είναι υψίστης σημασίας για τις Ευρωπαϊκές Κοινότητες. Πρέπει, κατά συνέπεια, να τηρούνται κανόνες υψηλής ασφάλειας που να εγγυώνται την αντιμετώπιση των κινδύνων αυτών κατά τη διάρκεια της εκμετάλλευσης των πυρηνικών εγκαταστάσεων, καθώς και μετά την οριστική διακοπή της.

               (8)

               Το Ευρωπαϊκό Κοινοβούλιο, το Συμβούλιο και η Επιτροπή τόνισαν «την ανάγκη να εξασφαλίσουν τα κράτη μέλη ότι υφίστανται πράγματι επαρκείς οικονομικοί πόροι για τις δραστηριότητες παροπλισμού και διαχείρισης των αποβλήτων, οι οποίες ελέγχονται στα κράτη μέλη, και ότι οι πόροι αυτοί διατίθενται πράγματι για τους σκοπούς για τους οποίους ορίσθηκαν και η διαχείρισή τους διενεργείται με διαφάνεια, κατά τρόπον ώστε να μην παρεμποδίζεται ο ανταγωνισμός με δίκαιους όρους στην αγορά της ενέργειας» (3).

               (9)

               Η Επιτροπή επεσήμανε επίσης «ότι είναι σημαντικό να εξασφαλισθεί ότι η διαχείριση των πόρων που έχουν ορισθεί για τις δραστηριότητες παροπλισμού και διαχείρισης των αποβλήτων, οι οποίες συνδέονται με τους στόχους της συνθήκης Ευρατόμ, διενεργείται με διαφάνεια, και ότι οι πόροι χρησιμοποιούνται μόνο για τον προαναφερόμενο σκοπό. Στη συνάρτηση αυτή, η Επιτροπή προτίθεται, στα πλαίσια των αρμοδιοτήτων της βάσει της συνθήκης Ευρατόμ, να δημοσιεύει ετήσια έκθεση σχετικά με τη χρήση των πόρων για τον παροπλισμό και τη διαχείριση των αποβλήτων. Η Επιτροπή θα αποδίδει ιδιαίτερη προσοχή στην εξασφάλιση της πλήρους εφαρμογής των σχετικών διατάξεων του κοινοτικού δικαίου» (4).

               (10)

               Στην ανακοίνωσή της στο Ευρωπαϊκό Κοινοβούλιο και το Συμβούλιο (5), η Επιτροπή επισήμανε την ανάγκη για μεγαλύτερη διαφάνεια και εναρμόνιση της διαχείρισης αυτών των οικονομικών αυτών πόρων. Η Επιτροπή εξέφρασε επίσης την πρόθεσή της να υποβάλει σύσταση το 2005.

               (11)

               Οι εργασίες παροπλισμού αυτές καθαυτές ενέχουν επίσης δυνητικούς κινδύνους για τη δημόσια υγεία και το περιβάλλον, ιδίως εάν δεν ληφθούν εγκαίρως τα μέτρα που είναι απαραίτητα για να αντιμετωπιστούν οι κίνδυνοι από τις ακτινοβολίες κατά τις εργασίες παροπλισμού.

               (12)

               Για να αντιμετωπιστούν όλοι αυτοί οι κίνδυνοι, πρέπει να εξασφαλιστεί ο ασφαλής παροπλισμός των πυρηνικών εγκαταστάσεων, συμπεριλαμβανομένης της μακροπρόθεσμης διαχείρισης των ραδιενεργών αποβλήτων και των αναλωμένων καυσίμων.

               (13)

               Ο ασφαλής παροπλισμός των πυρηνικών εγκαταστάσεων, συμπεριλαμβανομένης της μακροπρόθεσμης διαχείρισης των ραδιενεργών αποβλήτων και των αναλωμένων πυρηνικών καυσίμων, απαιτεί σημαντικούς οικονομικούς πόρους. Η έλλειψη των πόρων αυτών τη χρονική στιγμή που χρειάζονται ενδέχεται να επηρεάσει δυσμενώς τη διαδικασία παροπλισμού. Την κατάλληλη χρονική στιγμή πρέπει να είναι διαθέσιμοι επαρκείς οικονομικοί πόροι, ώστε να καθίσταται δυνατός ο πλήρης παροπλισμός πυρηνικών εγκαταστάσεων σύμφωνα με τους κανόνες ασφαλείας.

               (14)

               Σύμφωνα με την αρχή «ο ρυπαίνων πληρώνει» οι φορείς εκμετάλλευσης οφείλουν, κατά τη διάρκεια της παραγωγικής εκμετάλλευσης των εγκαταστάσεων αυτών, να προβλέπουν επαρκείς οικονομικούς πόρους για την κάλυψη του μελλοντικού κόστους παροπλισμού.

               (15)

               Στο πλαίσιο των διαπραγματεύσεων προσχώρησης, αντιμετωπίστηκε το ζήτημα της πρόωρης οριστικής διακοπής της λειτουργίας πυρηνικών αντιδραστήρων ηλεκτροπαραγωγής οι οποίοι θεωρήθηκε ότι, για οικονομικούς λόγους, δεν είναι δυνατόν να αναβαθμιστούν. Ως εκ τούτου η Κοινότητα, με δική της πρωτοβουλία, έλαβε μέρος στη συγκέντρωση οικονομικών πόρων και παρέχει οικονομική στήριξη, υπό ορισμένες προϋποθέσεις, για έργα παροπλισμού σε ορισμένα νέα κράτη μέλη.

               (16)

               Στο άρθρο 26 της Κοινής σύμβασης για την ασφάλεια διαχείρισης του αναλωμένου καυσίμου και την ασφάλεια διαχείρισης των ραδιενεργών αποβλήτων, που άρχισε να ισχύει στις 18 Ιουνίου 2001, ορίζεται ότι «κάθε συμβαλλόμενο μέρος λαμβάνει τα απαραίτητα μέτρα για τον ασφαλή παροπλισμό μίας πυρηνικής μονάδας. Ο σκοπός αυτών των μέτρων είναι να εξασφαλιστεί η διάθεση εξειδικευμένου προσωπικού και επαρκών χρηματοοικονομικών πόρων». Σύμφωνα με το άρθρο 22 εδάφιο ii) της κοινής σύμβασης, κάθε συμβαλλόμενο μέρος οφείλει να λαμβάνει τα απαραίτητα μέτρα ώστε να εξασφαλίζει ότι «διατίθενται επαρκείς χρηματοοικονομικοί πόροι για την υποστήριξη της ασφάλειας των μονάδων διαχείρισης αναλωμένων καυσίμων και ραδιενεργών αποβλήτων κατά τη διάρκεια λειτουργίας τους και για τον παροπλισμό τους».

               (17)

               Σύμφωνα με το άρθρο 2 στοιχείο γ) της συνθήκης, η Κοινότητα οφείλει να διευκολύνει τις επενδύσεις και να εξασφαλίζει τη δημιουργία των βασικών εγκαταστάσεων που είναι αναγκαίες για την ανάπτυξη της πυρηνικής ενεργείας εντός της Κοινότητος. Η ανάπτυξη της πυρηνικής ενέργειας δεν είναι δυνατόν να διαχωριστεί από τη διαδικασία παροπλισμού αυτών των εγκαταστάσεων. Σύμφωνα με το άρθρο 41 της συνθήκης, τα τυχόν σχέδια επενδύσεων που αφορούν την πυρηνική ενέργεια πρέπει να ανακοινώνονται στην Επιτροπή, για να τα εξετάσει. Στον κανονισμό (Ευρατόμ) αριθ. 2587/1999 του Συμβουλίου, της 2ας Δεκεμβρίου 1999, περί καθορισμού των σχεδίων επενδύσεων τα οποία πρέπει να ανακοινώνονται στην Επιτροπή σύμφωνα με το άρθρο 41 της συνθήκης για την ίδρυση της Ευρωπαϊκής Κοινότητας Ατομικής Ενέργειας (6), περιλαμβάνονται οι δραστηριότητες παροπλισμού στα σχέδια επενδύσεων που πρέπει να κοινοποιούνται στην Επιτροπή και να συζητούνται. Κατά συνέπεια, τα πρόσωπα και οι επιχειρήσεις (7) πρέπει να ανακοινώνουν στην Επιτροπή τις διευθετήσεις για τη χρηματοδότηση του παροπλισμού νεόδμητων πυρηνικών εγκαταστάσεων.

               (18)

               Η εξασφάλιση επαρκών οικονομικών πόρων την κατάλληλη στιγμή απαιτεί την ορθή και προσεκτική ανάλυση τόσο των πηγών αυτής της χρηματοδότησης, όσο και του κόστους για τον παροπλισμό των εγκαταστάσεων αυτών. Στη μέθοδο καθορισμού του ύψους των πόρων για τον παροπλισμό πρέπει να συνεκτιμούνται οι τεχνολογικές πτυχές και οι απαιτήσεις της πυρηνικής ασφάλειας.

               (19)

               Προκειμένου να εξασφαλιστεί ότι είναι διαθέσιμοι την κατάλληλη στιγμή οι πόροι για τον παροπλισμό πυρηνικών εγκαταστάσεων, είναι υψίστης σημασίας η διεπόμενη από διαφάνεια διαχείρισή τους με την ενδεδειγμένη εξωτερική εποπτεία· τούτο θα συμβάλει επίσης στην αποτροπή της παρεμπόδισης του θεμιτού ανταγωνισμού στην αγορά ενέργειας. Για την επίτευξη των στόχων αυτών προσφέρονται διάφορες δυνατότητες κατάλληλης διαχείρισης. Πρέπει να συσταθούν ειδικοί εθνικοί οργανισμοί που θα προσφέρουν την τεχνογνωσία τους επί θεμάτων διαχείρισης των ταμείων και κόστους του παροπλισμού.

               (20)

               Στην παρούσα σύσταση δεν προβλέπονται παρεκκλίσεις από τους κανόνες για τις κρατικές ενισχύσεις. Εν προκειμένω, οι κρατικές παρεμβάσεις αφορούν ζητήματα που καλύπτονται από τη συνθήκη για την ίδρυση της Ευρωπαϊκής Κοινότητας Ατομικής Ενέργειας και, ως εκ τούτου, πρέπει να εκτιμούνται αναλόγως. Ωστόσο, στο βαθμό που δεν είναι αναγκαίες κρατικές παρεμβάσεις για την εκπλήρωση των στόχων της εν λόγω συνθήκης ή που υπερβαίνουν τους στόχους αυτούς ή νοθεύουν —ή απειλούν να νοθεύσουν— τον ανταγωνισμό στην εσωτερική αγορά, που πρέπει να εκτιμούνται στο πλαίσιο της συνθήκης για την ίδρυση της Ευρωπαϊκής Κοινότητας.

               (21)

               Πρέπει να εξετάζεται προσεκτικά ο τρόπος επένδυσης των εν λόγω οικονομικών πόρων για να αποφεύγεται τυχόν κακή τους χρήση. Οι επενδύσεις πρέπει να είναι μακροπρόθεσμες και με ασφαλές προφίλ κινδύνου, ενώ παράλληλα να παρέχουν επαρκή προστασία της πραγματικής αξίας των οικονομικών πόρων.

               (22)

               Με σκοπό την επίτευξη της ασφάλειας, κατά τη συγκέντρωση των απαιτούμενων πόρων για τον παροπλισμό των πυρηνικών εγκαταστάσεων πρέπει να συνεκτιμούνται οι ιδιαίτερες συνθήκες ορισμένων εγκαταστάσεων.

               (23)

               Από την κτηθείσα πείρα έχει διαπιστωθεί ότι η ανταλλαγή πληροφοριών μεταξύ εθνικών εμπειρογνωμόνων όσον αφορά τις διάφορες προσεγγίσεις και τις οικονομικές διευθετήσεις για τον παροπλισμό και τη διαχείριση των αποβλήτων, συνιστά εξαίρετο τρόπο για την από κοινού αντιμετώπιση των προβλημάτων σε θέματα ασφάλειας. Επιδιώκοντας την ενίσχυση της συνεργασίας μεταξύ της Επιτροπής και των κρατών μελών, η Επιτροπή ανακοινώνει επομένως την πρόθεσή της να συγκροτήσει μόνιμη ομάδα για θέματα χρηματοδότησης του παροπλισμού. Η ομάδα αυτή θα επικουρεί την Επιτροπή στις δραστηριότητες που αναλαμβάνει στο πλαίσιο της παρούσας σύστασης.

               (24)

               Με την επιφύλαξη της γενικής αρχής της επικουρικότητας, πρέπει να προβλεφθεί κάποιος βαθμός εναρμόνισης όσον αφορά τις θεμελιώδεις αρχές που θα εφαρμόζονται σε θέματα παροπλισμού. Η εναρμόνιση αυτή πρέπει να επιτευχθεί μέσω της ομάδας για θέματα χρηματοδότησης του παροπλισμού, η οποία πρέπει να καταλήξει σε μια ερμηνεία της παρούσας σύστασης κατόπιν κοινής συμφωνίας, με σκοπό την πρακτική εφαρμογή της και, ειδικότερα, την εναρμόνιση των μεθόδων υπολογισμού του κόστους των δραστηριοτήτων παροπλισμού.

               (25)

               Το Κοινό Κέντρο Ερευνών, που ιδρύθηκε με βάση το άρθρο 8 της συνθήκης, εκτελεί ερευνητικά προγράμματα στον πυρηνικό τομέα, τα οποία είναι δυνατόν να ενέχουν κινδύνους από την ιοντίζουσα ακτινοβολία μετά το τέλος της εκμετάλλευσης των εγκαταστάσεών του. Για να εγγυηθεί την ασφάλεια των εγκαταστάσεων αυτών, η Επιτροπή πρέπει να εξασφαλίσει ότι τηρούνται από το Κοινό Κέντρο Ερευνών οι παρούσες συστάσεις. Συγκεκριμένα, η Επιτροπή πρέπει να ελέγχει ότι είναι επαρκείς οι οικονομικοί πόροι για τον παροπλισμό των εγκαταστάσεων του Κοινού Κέντρου Ερευνών. Οι αρμόδιες για πυρηνικά και δημοσιονομικά θέματα υπηρεσίες της Επιτροπής είναι οι πλέον ενδεδειγμένες για την εκτέλεση των καθηκόντων αυτών,

         ΣΥΝΙΣΤΑ:
   ΤΜΗΜΑ 1
   ΣΚΟΠΟΣ
   Στην παρούσα σύσταση προτείνονται, με βάση τους στόχους για την ασφάλεια που προβλέπονται στη συνθήκη, μέτρα για να εξασφαλισθεί ότι επαρκείς οικονομικοί πόροι είναι διαθέσιμοι την κατάλληλη χρονική στιγμή για όλες τις δραστηριότητες παροπλισμού πυρηνικών εγκαταστάσεων και για τη διαχείριση των αναλωμένων καυσίμων και των ραδιενεργών αποβλήτων.
   ΤΜΗΜΑ 2
   ΟΡΙΣΜΟΙ
   Για τους σκοπούς της παρούσας σύστασης νοούνται ως:

               α)

               «παροπλισμός», όλες οι δραστηριότητες που αφορούν το τεχνικό μέρος του παροπλισμού πυρηνικών εγκαταστάσεων (απολύμανση, αποξήλωση και κατεδάφιση) και τη διαχείριση αποβλήτων (διαχείριση και διάθεση πυρηνικών αποβλήτων και αναλωμένων καυσίμων) οι οποίες έχουν ως αποτέλεσμα την αποδέσμευση των πυρηνικών εγκαταστάσεων από τους περιορισμούς ακτινοπροστασίας·

               β)

               «ταμείο παροπλισμού», οποιουδήποτε είδους οικονομικοί πόροι που προορίζονται ειδικά για να καλυφθούν οι αναγκαίες δαπάνες για τον παροπλισμό πυρηνικών εγκαταστάσεων·

               γ)

               «εξωτερικό ταμείο παροπλισμού», ταμείο παροπλισμού το οποίο διαχειρίζεται ειδικός οργανισμός που λαμβάνει τις αποφάσεις του ανεξάρτητα από τους συνεισφέροντες στο ταμείο·

               δ)

               «εσωτερικό ταμείο παροπλισμού», ταμείο παροπλισμού το οποίο διαχειρίζεται ο φορέας εκμετάλλευσης των συγκεκριμένων πυρηνικών εγκαταστάσεων·

               ε)

               «ιδιαίτερο ταμείο παροπλισμού», ταμείο παροπλισμού, εξωτερικό ή εσωτερικό, με διακριτή ταυτότητα·

               στ)

               «φορέας εκμετάλλευσης», το νομικό πρόσωπο το οποίο εκμεταλλεύεται τις συγκεκριμένες πυρηνικές εγκαταστάσεις και φέρει την κύρια ευθύνη για την πυρηνική ασφάλεια·

               ζ)

               «πυρηνικές εγκαταστάσεις», μη στρατιωτικής χρήσης συγκρότημα γηπέδων, κτιρίων και εξοπλισμού όπου ραδιενεργά υλικά παράγονται, υφίστανται επεξεργασία, χρησιμοποιούνται, διακινούνται, αποθηκεύονται ή υφίστανται τελική διάθεση.

         ΤΜΗΜΑ 3
   ΠΑΡΟΠΛΙΣΜΟΣ ΠΥΡΗΝΙΚΩΝ ΕΓΚΑΤΑΣΤΑΣΕΩΝ

               1)

               Όλες οι πυρηνικές εγκαταστάσεις πρέπει να παροπλίζονται μετά την οριστική διακοπή της λειτουργίας τους και τα απόβλητα να υπόκεινται σε κατάλληλη διαχείριση.

               2)

               Οι δραστηριότητες παροπλισμού πρέπει να διενεργούνται χωρίς να τίθενται άσκοπα σε κίνδυνο η υγεία και η ασφάλεια των εργαζομένων και του πληθυσμού.

               3)

               Η αρχή «ο ρυπαίνων πληρώνει» πρέπει να εφαρμόζεται πλήρως καθόλη τη διάρκεια του παροπλισμού των πυρηνικών εγκαταστάσεων. Εν προκειμένω, το κύριο μέλημα του φορέα εκμετάλλευσης πυρηνικών εγκαταστάσεων πρέπει να είναι να εξασφαλίζει επαρκείς οικονομικούς πόρους για τον ασφαλή παροπλισμό των συγκεκριμένων πυρηνικών εγκαταστάσεων τη χρονική στιγμή που διακόπτεται οριστικά η λειτουργία τους.

               4)

               Το ύψος των διαθέσιμων οικονομικών πόρων πρέπει να καλύπτει όλες τις πτυχές των δραστηριοτήτων παροπλισμού, από τις τεχνικές εργασίες παροπλισμού των εγκαταστάσεων έως και τη διαχείριση των αποβλήτων.

         ΤΜΗΜΑ 4
   ΘΕΣΜΙΚΑ ΚΑΙ ΔΙΑΔΙΚΑΣΤΙΚΑ ΖΗΤΗΜΑΤΑ

               5)

               Με την επιφύλαξη των διατάξεων του άρθρου 41 της συνθήκης και των κανονισμών που ισχύουν όσον αφορά την εφαρμογή του (8), τα πρόσωπα και επιχειρήσεις πρέπει να ανακοινώνουν το προγραμματιζόμενο καθεστώς χρηματοδότησης του παροπλισμού, στο πλαίσιο της διαδικασίας που προβλέπεται στο άρθρο 41 της συνθήκης σχετικά με την κατασκευή νέων πυρηνικών εγκαταστάσεων.
               Κατά την εξέταση του προτεινόμενου καθεστώτος χρηματοδότησης του παροπλισμού, η Επιτροπή —τηρουμένων των διατάξεων του άρθρου 44 της συνθήκης— συμβουλεύεται την ομάδα για θέματα χρηματοδότησης του παροπλισμού.

               6)

               Στις περιπτώσεις που αυτό δεν έχει ήδη γίνει, κάθε κράτος μέλος πρέπει να ιδρύσει ή ορίσει εθνικό οργανισμό ικανό να παρέχει την τεχνογνωσία του επί θεμάτων διαχείρισης των ταμείων και κόστους του παροπλισμού. Ο οργανισμός αυτός πρέπει να είναι ανεξάρτητος από τους συνεισφέροντες στο ταμείο.
               Ο εθνικός οργανισμός πρέπει να εξετάζει ετησίως τους οικονομικούς πόρους που συγκεντρώθηκαν και περιοδικώς, τουλάχιστον ανά πενταετία, τις εκτιμήσεις του κόστους παροπλισμού. Πρέπει να καλύπτεται εγκαίρως τυχόν έλλειμμα των συγκεντρωθέντων πόρων ως προς το κόστος που έχει εκτιμηθεί.
               Τα κράτη μέλη πρέπει να διαβιβάζουν κάθε έτος στην Επιτροπή τα συμπεράσματά τους ως προς τα πεπραγμένα του προαναφερόμενου σχετικού εθνικού οργανισμού.

         ΤΜΗΜΑ 5
   ΤΑΜΕΙΑ ΠΑΡΟΠΛΙΣΜΟΥ

               7)

               Οι φορείς εκμετάλλευσης πυρηνικών εγκαταστάσεων πρέπει να δημιουργήσουν επαρκή ταμεία παροπλισμού με βάση τα έσοδα από τις πυρηνικές δραστηριότητες που ασκούν κατά την προβλεπόμενη διάρκεια εκμετάλλευσης των πυρηνικών εγκαταστάσεων.

               8)

               Ένα ιδιαίτερο ταμείο, με κατάλληλο έλεγχο της συνετής χρήσης, είναι η προτιμητέα λύση για όλες τις πυρηνικές εγκαταστάσεις. Πρέπει να είναι καθοριστική η σημασία της εξέτασης που διενεργείται από τον εθνικό οργανισμό σύμφωνα με την παρούσα σύσταση, ώστε να εξασφαλίζεται η ορθή διαχείριση και αξιοποίηση των ταμείων.

               9)

               Για τις νέες πυρηνικές εγκαταστάσεις, πρέπει να δημιουργούνται ιδιαίτερα ταμεία παροπλισμού, με κατάλληλο έλεγχο της συνετής χρήσης.

         ΤΜΗΜΑ 6
   ΕΚΤΙΜΗΣΗ ΤΟΥ ΚΟΣΤΟΥΣ ΠΑΡΟΠΛΙΣΜΟΥ

               10)

               Λαμβάνοντας υπόψη τις διαφορετικές χρήσεις των ταμείων παροπλισμού, πρέπει να γίνεται διάκριση μεταξύ, αφενός, των τεχνικών εργασιών παροπλισμού των εγκαταστάσεων και, αφετέρου, της διαχείρισης των αποβλήτων, με βάση χωριστούς υπολογισμούς του κόστους.

               11)

               Για να εξασφαλίζεται ότι είναι διαθέσιμοι επαρκείς οικονομικοί πόροι, οι υπολογισμοί κόστους θα πρέπει να βασίζονται σε συνετή επιλογή μεταξύ των ρεαλιστικά διαθέσιμων εναλλακτικών δυνατοτήτων και να υπόκεινται σε εξωτερική εποπτεία και έγκριση εκ μέρους των προβλεπόμενων στην παρούσα σύσταση εθνικών οργανισμών.

               12)

               Όλες οι εκτιμήσεις κόστους πρέπει να αφορούν συγκεκριμένη τοποθεσία και να βασίζονται στις βέλτιστες διαθέσιμες εκτιμήσεις.

               13)

               Σε περίπτωση που, κατά την υλοποίηση του έργου παροπλισμού, προκύψει ότι οι δαπάνες είναι υψηλότερες από τις εγκεκριμένες εκτιμήσεις του κόστους, τις πρόσθετες δαπάνες οφείλει να καλύψει ο φορέας εκμετάλλευσης. Η πτυχή αυτή χρειάζεται ιδιαίτερη προσοχή σε περίπτωση που αλλάξει ο φορέας εκμετάλλευσης κατά τη διάρκεια εκμετάλλευσης των πυρηνικών εγκαταστάσεων ή μετά από αυτή.

               14)

               Ιδιαίτερη προσοχή πρέπει να δοθεί στις περιπτώσεις που, για ιστορικούς λόγους, είναι ενδεδειγμένη ειδική λύση. Είναι επιβεβλημένη η διαφάνεια σε αυτήν την κατά περίπτωσιν προσέγγιση, στην οποία πρέπει να συμμετέχει πλήρως ο εθνικός οργανισμός που προβλέπεται στην παρούσα σύσταση.

         ΤΜΗΜΑ 7
   ΧΡΗΣΗ ΤΩΝ ΤΑΜΕΙΩΝ ΠΑΡΟΠΛΙΣΜΟΥ

               15)

               Οι οικονομικοί πόροι πρέπει να χρησιμοποιούνται μόνο για τους σκοπούς που ορίσθηκαν και για τους οποίους γίνεται η διαχείρισή τους. Εν προκειμένω, πρέπει να λαμβάνεται δεόντως υπόψη η διαφάνεια. Πρέπει να είναι διαθέσιμες στο κοινό όλες οι εμπορικά μη ευαίσθητες πληροφορίες.

               16)

               Πρέπει να επιδιώκεται ασφαλές προφίλ κινδύνου κατά την επένδυση των κεφαλαίων, ώστε να εξασφαλίζεται θετική απόδοση ανά οποιοδήποτε χρονικό διάστημα.

               17)

               Επειδή ο φορέας εκμετάλλευσης δεν έχει καμία επιρροή στην οικονομική διαχείριση εξωτερικού ταμείου παροπλισμού, την αξία των επενδύσεων πρέπει να εγγυάται το Δημόσιο, ώστε να εξασφαλίζεται ότι επαρκείς πόροι είναι διαθέσιμοι την κατάλληλη στιγμή, ακόμη και στην περίπτωση ονομαστικής επενδυτικής ζημίας από τον ανεξάρτητο διαχειριστή τη στιγμή που πρέπει να χρησιμοποιηθούν οι οικονομικοί πόροι. Στις περιπτώσεις αυτές το ταμείο δεν πρέπει να συμπληρωθεί με ποσό υψηλότερο από τη ζημία επί της αξίας της επένδυσης.

               18)

               Σε περίπτωση που η διαχείριση εσωτερικού ταμείου είναι ανεπαρκής, ο φορέας εκμετάλλευσης θα πρέπει να αναλαμβάνει την ευθύνη να εξασφαλίσει ότι είναι διαθέσιμα επαρκή κεφάλαια, όταν αυτά χρειασθούν.

               19)

               Στην περίπτωση πυρηνικών εγκαταστάσεων των οποίων κύριος σκοπός δεν είναι η πώληση προϊόντων ή υπηρεσιών, ο παροπλισμός πρέπει να προγραμματίζεται καταλλήλως και να καταρτίζεται προϋπολογισμός, ώστε να είναι διαθέσιμοι επαρκείς πόροι για τον ασφαλή και έγκαιρο παροπλισμό των εν λόγω εγκαταστάσεων.

               20)

               Ο καταρτιζόμενος προϋπολογισμός θα πρέπει να ελέγχεται από τον προβλεπόμενο στην παρούσα σύσταση εθνικό οργανισμό. Σε περίπτωση που δεν υπάρχει ο εν λόγω εθνικός οργανισμός, το κράτος μέλος δύναται να συμβουλευθεί την Επιτροπή σχετικά με τα μέτρα που πρέπει να ληφθούν.

      Βρυξέλλες, 24 Οκτωβρίου 2006.

            Για την Επιτροπή

         Andris PIEBALGS

            Μέλος της Επιτροπής

      (1)  ΕΕ L 159 της 29.6.1996, σ. 1.

      (2)  ΕΕ L 175 της 5.7.1985, σ. 40. Οδηγία όπως τροποποιήθηκε τελευταία με την οδηγία 2003/35/ΕΚ του Ευρωπαϊκού Κοινοβουλίου και του Συμβουλίου (ΕΕ L 156 της 25.6.2003, σ. 17).

      (3)  Διοργανική δήλωση (ΕΕ L 176 της 15.7.2003, σ. 56).

      (4)  Δήλωση της Επιτροπής (ΕΕ L 176 της 15.7.2003, σ. 56).

      (5)  COM(2004) 719, έκθεση σχετικά με τη χρησιμοποίηση των οικονομικών πόρων που προορίζονται για τον παροπλισμό των πυρηνικών σταθμών ηλεκτροπαραγωγής, 26.10.2004.

      (6)  ΕΕ L 315 της 9.12.1999, σ. 1.

      (7)  Τα πρόσωπα και οι επιχειρήσεις που έχουν σχέση με τους βιομηχανικούς κλάδους, που αναφέρονται στο παράρτημα ΙΙ της συνθήκης Ευρατόμ.

      (8)  Κανονισμός (Ευρατόμ) αριθ. 2587/1999 του Συμβουλίου, της 2ας Δεκεμβρίου 1999, περί καθορισμού των σχεδίων επενδύσεων τα οποία πρέπει να ανακοινώνονται στην Επιτροπή σύμφωνα με το άρθρο 41 της συνθήκης για την ίδρυση της Ευρωπαϊκής Κοινότητας Ατομικής Ενέργειας (ΕΕ L 315 της 9.12.1999, σ. 1) και κανονισμός (Ευρατόμ) αριθ. 1352/2003 της Επιτροπής, της 23ης Ιουλίου 2003, για την τροποποίηση του κανονισμού (ΕΚ) αριθ. 1209/2000, περί προσδιορισμού των διαδικασιών για την πραγματοποίηση των ανακοινώσεων που προβλέπονται στο άρθρο 41 της συνθήκης για την ίδρυση της Ευρωπαϊκής Κοινότητας Ατομικής Ενέργειας (ΕΕ L 192 της 31.7.2003, σ. 15).


Avis juridique important

|

32002H0515(01)

Σύσταση του Συμβουλίου της 25ης Απριλίου 2002 για τη βελτίωση των μεθόδων έρευνας κατά την καταπολέμηση του εγκλήματος που συνδέεται με το οργανωμένο λαθρεμπόριο ναρκωτικών: έρευνα με αντικείμενο τις εγκληματικές οργανώσεις λαθρεμπορίου ναρκωτικών και ταυτόχρονα έρευνα της οικονομικής κατάστασης και των περιουσιακών στοιχείων αυτών των οργανώσεων

Επίσημη Εφημερίδα αριθ. C 114 της 15/05/2002 σ. 0001 - 0002

Σύσταση του Συμβουλίουτης 25ης Απριλίου 2002για τη βελτίωση των μεθόδων έρευνας κατά την καταπολέμηση του εγκλήματος που συνδέεται με το οργανωμένο λαθρεμπόριο ναρκωτικών: έρευνα με αντικείμενο τις εγκληματικές οργανώσεις λαθρεμπορίου ναρκωτικών και ταυτόχρονα έρευνα της οικονομικής κατάστασης και των περιουσιακών στοιχείων αυτών των οργανώσεων(2002/C 114/01)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Λαμβάνοντας υπόψη:τη σύμβαση των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών, που εγκρίθηκε στη Βιέννη την 20ή Δεκεμβρίου 1988,τη σύμβαση των Ηνωμένων Εθνών κατά του διακρατικού οργανωμένου εγκλήματος που εγκρίθηκε στο Παλέρμο το 2000,τα συμπεράσματα της προεδρίας του Ευρωπαϊκού Συμβουλίου που συνήλθε σε ειδική σύνοδο, στο Τάμπερε, στις 15 και 16 Οκτωβρίου 1999,το ευρωπαϊκό σχέδιο δράσης κατά των ναρκωτικών που εγκρίθηκε από το Ευρωπαϊκό Συμβούλιο της Φέιρα τον Ιούνιο του 2000,τη σύμβαση του Συμβουλίου της Ευρώπης για το ξέπλυμα, την έρευνα, την κατάσχεση και δήμευση των προϊόντων εγκληματικών δραστηριοτήτων, του 1990,την απόφαση πλαίσιο του Συμβουλίου, για το ξέπλυμα χρήματος, τον προσδιορισμό, τον εντοπισμό, τη δέσμευση, την κατάσχεση και τη δήμευση των οργάνων και των προϊόντων του εγκλήματος, της 26ης Ιουνίου 2001(1),Εκτιμώντας τα ακόλουθα:(1) Μεταξύ των δράσεων που προβλέπονται από το σχέδιο δράσης της Ευρωπαϊκής Ένωσης σχετικά με τα ναρκωτικά περιλαμβάνεται η ενίσχυση της καταπολέμησης του οργανωμένου εγκλήματος, του λαθρεμπορίου ναρκωτικών και του οργανωμένου εγκλήματος που έχει σχέση με αυτό, καθώς και άλλων μορφών εγκληματικότητας που έχουν σχέση με τα ναρκωτικά, μέσω διαφόρων ενεργειών, περιλαμβανομένης της ανάπτυξης νέων τεχνικών έρευνας.(2) Η Ευρωπαϊκή Ένωση επέδειξε πάντοτε σταθερή αποφασιστικότητα για την καταπολέμηση κάθε είδους εγκληματικότητας, περιλαμβανομένης εκείνης που έχει σχέση με το οργανωμένο λαθρεμπόριο ναρκωτικών, εκδίδοντας διάφορα πρόσφορα νομοθετήματα και προσπαθώντας να ανταποκριθεί στις ανησυχίες που προξενεί η αυξανομένη διείσδυση του λαθρεμπορίου ναρκωτικών στις επιμέρους κοινωνικές ομάδες.(3) Το λαθρεμπόριο συγκεντρώνει μεγάλες περιουσίες που παρέχουν στις εγκληματικές οργανώσεις που έχουν σχέση με τα ναρκωτικά τη δυνατότητα να επηρεάσουν αρνητικά την κοινωνία εν γένει· για το λόγο αυτό, αν οι εγκληματικές οργανώσεις αυτού του είδους αποστερηθούν τα τεράστια έσοδα που αποκτούν με τις παράνομες δραστηριότητές τους, ανεξάρτητα από την κατάσχεση των ναρκωτικών, θα τους προξενηθεί σοβαρή ζημία, που θα δυσχεράνει και θα παρεμποδίσει την ανασύστασή τους.(4) Οι τεχνικές έρευνας θα πρέπει να αναπτυχθούν, να ενισχυθούν και να βελτιωθούν, προκειμένου να είναι αποτελεσματικότερες κατά την καταπολέμηση του εγκλήματος που έχει σχέση με το οργανωμένο λαθρεμπόριο ναρκωτικών.(5) Περεισμένο από τα αποτελέσματα που επέταχαν ορισμένα κράτη μέλη, θα επιθυμούσε να εφαρμόζεται, όταν χρειάζεται, η τεχνική έρευνας που συνίσταται στην ταυτόχρονη και εξαρχής ανάπτυξη ερευνητικής δράσης για τη συνδεόμενη με το λαθρεμπόριο ναρκωτικών εγκληματικότητα, ώστε κατ' αυτό τον τρόπο να ελέγχονται τόσο οι δραστηριότητες της παράνομης διάθεσης ναρκωτικών όσο και τα (οποιαδήποτε) περιουσιακά στοιχεία που ευρίσκονται στην κατοχή της οργάνωσης, καθώς και εκείνα που αυτή απέκτησε κατά την περίοδο της έρευνας, παράλληλα δε να εντοπίζονται οι κύριοι των εν λόγω περιουσιακών στοιχείων.(6) Αναγνωρίζεται ότι μεγαλύτερη αποτελεσματικότητα επιτυγχάνεται όταν χρησιμοποιείται η τεχνική της ταυτόχρονης έρευνας διότι οι αρμόδιες αρχές θα μπορούν να αποφασίζουν την κατάσχεση των οιασδήποτε φύσεως περιουσιακών που προέρχονται από την εγκληματική δραστηριότητα και να αποτρέπουν τη διάθεσή τους, πάντοτε σύμφωνα με τα προβλεπόμενα από την εθνική νομοθεσία κάθε κράτους.(7) Με την εφαρμογή αυτής της μεθόδου αποκτώνται επίσης περισσότερα αποδεικτικά στοιχεία που επιβεβαιώνουν το δεσμό των ενεχομένων με την εγκληματική πράξη ή ανακαλύπτεται η συμμετοχή άλλων προσώπων στο λαθρεμπόριο ναρκωτικών.(8) Οι πληροφοριακές πηγές είναι η απαραίτητη βάση της διερεύνησης της περιουσιακής κατάστασης, μπορεί δε να είναι εσωτερικές, όπως οι βάσεις δεδομένων των δυνάμεων και σωμάτων ασφαλείας, και εξωτερικές, είτε δημόσιες (προσιτές στο κοινό όταν αυτό ενδείκνυται) είτε ιδιωτικές (προσιτές με άδεια δικαστηρίου).(9) Επιβάλλεται μεγαλύτερη συνεργασία για την επίσπευση των ενεργειών τις οποίες ζητούν οι αρμόδιες αστυνομικές, δικαστικές και φορολογικές αρχές από τους υπεύθυνους των επιμέρους αρχείων όπου καταχωρούνται δεδομένα για την κυριότητα οιασδήποτε φύσεως περιουσιακών στοιχείων προσώπων που φέρονται ως ενεχόμενα στο λαθρεμπόριο ναρκωτικών (πρόκειται για τα πρόσωπα που είναι υπεύθυνα για τα δημόσια αρχεία, όπως το κτηματολόγιο, ή τα ιδιωτικά αρχεία, όπως για παράδειγμα τα πιστωτικά ιδρύματα), τηρουμένης πάντοτε της εφαρμοστέας εθνικής νομοθεσίας.(10) Οι τελικοί στόχοι που επιδιώκονται με αυτή τη τεχνική έρευνας είναι: η επιβεβαίωση της τεκμαιρομένης ευθύνης των δραστών, η επανόρθωση της προξενηθείσας ζημίας και η αποζημίωση, κατά περίπτωση, των θυμάτων.(11) Η τεχνική της έρευνας με σκοπό την "ανακάλυψη" των οιουδήποτε είδους περιουσιακών στοιχείων που ανήκουν στους εγκληματίες, οι οποίοι σχετίζονται με το οργανωμένο λαθρεμπόριο ναρκωτικών, θα ονομασθεί "διερεύνηση περιουσιακών στοιχείων", θα διαρκεί όσο χρόνο απαιτείται για να προσδιορισθεί η περιουσία που εντοπίστηκε από τη διερεύνηση, θα είναι δε δυνατόν αλλά όχι αναγκαίο να συμπίπτει με την περάτωση της έρευνας της διενεργούμενης με στόχο το λαθρεμπόριο ναρκωτικών.(12) Ως "περιουσία" νοείται το σύνολο των αγαθών και δικαιωμάτων οικονομικού περιεχομένου, κύριος των οποίων μπορεί να είναι φυστικό ή νομικό πρόσωπο, και ως "διερεύνηση των περιουσιακών στοιχείων" νοείται η τεχνική έρευνας που θα επιτρέπει τη συστηματική ανάλυση των πληροφοριών που υπάρχουν σε μια σειρά αρχείων ή βάσεων δεδομένων (δημοσίων ή ιδιωτικών) ή άλλων πηγών για τον εντοπισμό και την αναγνώριση των αγαθών και δικαιωμάτων που συναποτελούν την περιουσία, καθώς και για την απόδοση της κυριότητάς τους σε ένα φυσικό ή νομικό πρόσωπο.(13) Οι όροι "μέσο", "αγαθό", "προϊόν" και "δήμευση" ορίζονται στη σύμβαση του Συμβουλίου της Ευρώπης για το ξέπλυμα, την έρευνα, την κατάσχεση και δήμευση των προϊόντων εγκλήματος του 1990.(14) Στα πλαίσια της Ευρωπαϊκής Ένωσης αναλαμβάνονται πρωτοβουλίες, ήδη σε προχωρημένο στάδιο, που σκοπό έχουν την εφαρμογή νέων μέτρων κατά της εγκληματικότητας, περιλαμβανομένης εκείνης που έχει σχέση με τα ναρκωτικά, για τις κοινές ομάδες έρευνας και τις αποφάσεις συντηρητικής κατάσχεσης περιουσιακών και αποδεικτικών στοιχείων,ΣΥΝΙΣΤΑ ΣΤΑ ΚΡΑΤΗ ΜΕΛΗ:Α. Να εφαρμόζουν, όταν το κρίνουν αναγκαίο, τη μέθοδο έρευνας κατά του εγκλήματος, περιλαμβανομένου του εγκλήματος που έχει σχέση με το οργανωμένο λαθρεμπόριο ναρκωτικών, η οποία συνίσταται στην ταυτόχρονη και εξαρχής διερεύνηση τόσο των δραστηριοτήτων λαθρεμπορίου ναρκωτικών όσο και της οικονομικής και περιουσιακής κατάστασης των ενεχομένων σε αυτό.Β. Να προωθηθεί η σύσταση στα κράτη μέλη μονίμων ή προσωρινών ομάδων, ειδικευμένων στην έρευνα της περιουσιακής κατάστασης, χάριν της μεγαλύτερης αποτελεσματικότητας της μεθόδου έρευνας που περιγράφεται ανωτέρω.Γ. Να ενισχυθεί ή να διευκολυνθείι η συνεργασία μεταξύ των αρμοδίων αστυνομικών, δικαστικών και φορολογικών αρχών και των υπευθύνων των επιμέρους αρχείων, δημόσιων ή ιδιωτικών, που αποδεικνύουν κυριότητα, ώστε να αποκτώνται πληροφορίες περί των οιουδήποτε είδους περιουσιακών στοιχείων με ταχύτερη διεκπεραίωση των σχετικών αιτήσεων που υποβάλλονται από τις προαναφερόμενες αρχές (πρόκειται για τα πρόσωπα που είναι υπεύθυνα για τα δημόσια αρχεία, όπως το κτηματολόγιο, ή τα ιδιωτικά αρχεία, όπως για παράδειγμα τα πιστωτικά ιδρύματα), τηρουμένης πάντοτε της εφαρμοστέας εθνικής νομοθεσίας.Δ. Να αναπτυχθεί η σύσταση κοινών ομάδων έρευνας από τα κράτη μέλη, δυνάμει των σχετικών νομοθετικών πράξεων της Ευρωπαϊκής Ένωσης, που θα εφαρμόζουν αυτήν τη μέθοδο στις περιπτώσεις κατά τις οποίες η έρευνα οργανωμένων εγκλημάτων σχετικών με το λαθρεμπόριο ναρκωτικών αφορά περισσότερα του ενός κράτη μέλη.Ε. Να ζητήσουν από την Ευρωπόλ, σύμφωνα με τη σύσταση του Συμβουλίου, της 30ής Νοεμβρίου 2000, προς τα κράτη μέλη που αφορά την υποστήριξη της Ευρωπόλ στις κοινές ομάδες έρευνας που συγκροτούν τα κράτη μέλη(2), να υποστηρίζει τις ομάδες αυτές όταν της ζητείται.ΣΤ. Να χρησιμοποιούν τις δυνατότητες που προσφέρει η ευρωπαϊκή αστυνομική ακαδημία για την εκπόνηση αυτοτελών ενοτήτων ειδικής κατάρτισης με αντικείμενο τη χρήση αυτής της ειδικής τεχνικής έρευνας.Λουξεμβούργο, 25 Απριλίου 2002.Για το ΣυμβούλιοΟ ΠρόεδροςM. Rajoy Brey(1) ΕΕ L 182 της 5.7.2001, σ. 1.(2) ΕΕ C 357 της 13.12.2000, σ. 7.


Σημαντική ανακοίνωση νομικού περιεχομένου

|

E2001C0228

Σύσταση της Εποπτεύουσας Αρχής της ΕΖΕΣ αριθ. 228/01/COL, της 2ας Ιουλίου 2001, σχετικά με συντονισμένο πρόγραμμα για τον επίσημο έλεγχο των τροφίμων κατά το 2001

Επίσημη Εφημερίδα αριθ. L 006 της 10/01/2002 σ. 0065 - 0069

Σύσταση της Εποπτεύουσας Αρχής της ΕΖΕΣαριθ. 228/01/COLτης 2ας Ιουλίου 2001σχετικά με συντονισμένο πρόγραμμα για τον επίσημο έλεγχο των τροφίμων κατά το 2001Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,Έχοντας υπόψη:τη Συμφωνία για τον ΕΟΧ, και ιδίως το άρθρο 109 και το πρωτόκολλο 1 αυτής,τη συμφωνία περί εποπτείας και δικαστηρίου, και ιδίως το άρθρο 5 παράγραφος 2 στοιχείο β) και το πρωτόκολλο 1 αυτής,την πράξη στην οποία αναφέρεται το σημείο 50 του κεφαλαίου ΧΙΙ του παραρτήματος ΙΙ της Συμφωνίας για τον ΕΟΧ, σχετικά με τον επίσημο έλεγχο των τροφίμων (οδηγία 89/397/EΟΚ του Συμβουλίου, της 14ης Ιουνίου 1989, σχετικά με τον επίσημο έλεγχο των τροφίμων)(1), και ιδίως το άρθρο 14 παράγραφος 3 αυτής,Αφού έλαβε τη γνώμη της επιτροπής τροφίμων της ΕΖΕΣ, η οποία επικουρεί την Εποπτεύουσα Αρχή της ΕΖΕΣ,Εκτιμώντας τα ακόλουθα:(1) Είναι απαραίτητο για την καλή λειτουργία του Ευρωπαϊκού Οικονομικού Χώρου να καταρτιστούν κοινά προγράμματα επιθεώρησης των ειδών διατροφής εντός του ΕΟΧ.(2) Τα προγράμματα αυτά δίνουν έμφαση στη συμμόρφωση προς τις διατάξεις της συμφωνίας ΕΟΧ που αφορούν τα είδη διατροφής, την προστασία της δημόσιας υγείας, τα συμφέροντα των καταναλωτών και τις ορθές εμπορικές πρακτικές.(3) Το άρθρο 3 της πράξης στην οποία αναφέρεται το σημείο 54ν του κεφαλαίου ΧΙΙ του παραρτήματος ΙΙ της Συμφωνίας για τον ΕΟΧ (οδηγία 93/99/EΚ του Συμβουλίου, της 29ης Οκτωβρίου 1993, σχετικά με τα πρόσθετα μέτρα που αφορούν τον επίσημο έλεγχο των τροφίμων)(2) απαιτεί από τα εργαστήρια στα οποία αναφέρεται το άρθρο 7 της οδηγίας 89/397/ΕΟΚ να συμμορφώνονται με τα κριτήρια της σειράς ευρωπαϊκών προτύπων EN45000. Μόνο τέτοια εργαστήρια μπορούν να θεωρηθούν ως εργαστήρια κατάλληλα για τη διενέργεια αναλύσεων στο πλαίσιο του συντονισμένου προγράμματος επισήμων ελέγχων.(4) Τα αποτελέσματα της ταυτόχρονης εκτέλεσης εθνικών προγραμμάτων και συντονισμένων προγραμμάτων μπορούν να παράσχουν πληροφορίες και πείρα στις οποίες θα μπορούσαν να βασιστούν οι μελλοντικές δραστηριότητες ελέγχου.(5) Η Ευρωπαϊκή Επιτροπή με τη σύστασή της της 18ης Απριλίου 2001 σχετικά με ένα κοινό πρόγραμμα για τον επίσημο έλεγχο των ειδών διατροφής για το 2001 συνέστησε στα κράτη μέλη της Ευρωπαϊκής Ένωσης να εφαρμόσουν ένα ανάλογο πρόγραμμα,ΣΥΝΙΣΤΑ ΣΤΙΣ ΧΩΡΕΣ ΕΖΕΣ:1. Να διεξάγουν επιθεωρήσεις και ελέγχους κατά το 2001 συμπεριλαμβανομένης, όπου θεωρείται ενδεδειγμένο, της λήψεως δειγμάτων και της ανάλυσής τους σε εργαστήρια, με στόχο:- την παρακολούθηση της τήρησης των κανόνων σήμανσης του ΕΟΧ σχετικά με την ποσοτική ένδειξη συστατικών Quantitative Ingredients Declaration (QUID),- την αξιολόγηση της βακτηριολογικής ποιότητας προϊόντων καπνιστών ιχθύων.2. Παρά το γεγονός ότι τα ποσοστά δειγματοληψίας ή/και επιθεώρησης δεν ορίζονται στην εν λόγω οδηγία, να διασφαλίζεται ότι είναι επαρκή προκειμένου να παρέχουν μια συνολική εικόνα του υπό εξέταση θέματος.3. Να παρέχουν πληροφορίες, όπως απαιτείται, σχετικά με την μορφή των φύλλων καταχώρησης που προβλέπονται στο παράρτημα της παρούσας σύστασης ώστε να αυξάνεται η συγκρισιμότητα των αποτελεσμάτων.4. Να διασφαλίζουν ότι τα τρόφιμα που υποβάλλονται προς ανάλυση στο πλαίσιο του προγράμματος αυτού αποστέλλονται σε εργαστήρια που ανταποκρίνονται στις διατάξεις του άρθρου 3 της οδηγίας 93/99.ΠΕΔΙΟ ΕΦΑΡΜΟΓΗΣ ΚΑΙ ΜΕΘΟΔΟΙ:A. Ποσοτική ένδειξη συστατικών (QUID)1. Πεδίο εφαρμογής του προγράμματοςΗ ένδειξη της ποσότητας ενός συστατικού ή μιας κατηγορίας συστατικών που έχουν χρησιμοποιηθεί στην παραγωγή ή την παρασκευή ενός τροφίμου παρέχει καλύτερη πληροφόρηση στον καταναλωτή και συμβάλλει στη διασφάλιση ορθών εμπορικών πρακτικών. Σύμφωνα με το άρθρο 7 της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, για την προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων(3), η ένδειξη της ποσότητας είναι υποχρεωτική(4) εάν:- όταν το εν λόγω συστατικό ή κατηγορία συστατικών εμφανίζονται στην ονομασία πώλησης ή ο καταναλωτής τα συνδέει γενικά με την ονομασία πώλησης, ή- όταν το εν λόγω συστατικό ή κατηγορία συστατικών διακρίνονται σαφώς στην επισήμανση, με λέξεις, εικόνες ή γραφική απεικόνιση, ή- όταν το εν λόγω συστατικό ή κατηγορία συστατικών έχουν ουσιαστική σημασία για το χαρακτηρισμό ενός τροφίμου και για τη διάκρισή του από άλλα προϊόντα με τα οποία είναι δυνατό να συγχέεται λόγω της ονομασίας ή της εμφάνισής του.Προϊόντα που δεν επισημαίνονται σύμφωνα με τις απαιτήσεις της προαναφερθείσας οδηγίας δεν θα διατίθενται στο εμπόριο. Ωστόσο, προϊόντα που έχουν επισημανθεί πριν από τις 14 Φεβρουαρίου 2000 επιτρέπεται να διατεθούν μέχρις ότου εξαντληθούν τα αποθέματα. Στόχος αυτού του στοιχείου του προγράμματος είναι ο έλεγχος του συμβιβάσιμου των τροφίμων με τις νέες διατάξεις για την ποσοτική δήλωση συστατικών.2. ΜέθοδοςΟι έλεγχοι πρέπει να αφορούν ιδιαίτερα γαλακτοκομικά προϊόντα (δηλαδή γιαούρτι, τυρί, κ.λπ.), χυμούς φρούτων και ξηρά είδη ζαχαροπλαστικής μακράς διαρκείας. Οι αρμόδιες αρχές των χωρών ΕΖΕΣ πρέπει να διεξάγουν ελέγχους στις εγκαταστάσεις κατασκευαστών ή εισαγωγέων τροφίμων για να ελέγχουν το συμβιβάσιμό τους με τις διατάξεις της ποσοτικής ένδειξης συστατικών. Εκτός από τις επιθεωρήσεις πρέπει να λαμβάνονται δείγματα προκειμένου να προσδιορίζεται η ποσότητα ενός συστατικού ή μιας κατηγορίας συστατικών.Τα αποτελέσματα του ελέγχου πρέπει να καταγράφονται στο έντυπο αναφοράς που περιέχεται στο παράρτημα Ι.B. Βακτηριολογική ποιότητα των καπνιστών ιχθύων1. Πεδίο εφαρμογής του προγράμματοςΔεν υπάρχει κοινοτική νομοθεσία η οποία να ορίζει τα μικροβιολογικά πρότυπα για τους καπνιστούς ιχθύες. Η εμπειρία έχει αποδείξει ότι σημαντικό ποσοστό αυτών των προϊόντων ενδέχεται να μολυνθεί από παθογενείς οργανισμούς, συμπεριλαμβανομένης της Listeria monocytogenes και ότι η εφαρμογή νέων τεχνικών παραγωγής και επεξεργασίας ενδέχεται να αυξάνει τον κίνδυνο βακτηριολογικής μόλυνσης.Η Listeria monocytogenes είναι γνωστόν ότι προκαλεί στους ανθρώπους την εκδήλωση λιστερίωσης (listeriosis) προερχόμενης από τρόφιμα, με δυνητικά μοιραίες συνέπειες για ορισμένες ευαίσθητες κατηγορίες πληθυσμού και συνεπώς πρέπει να ληφθούν μέτρα για να περιορισθεί ο κίνδυνος της listeriosis στον άνθρωπο από την κατανάλωση τροφίμων, ιδίως έτοιμων προς κατανάλωση, όπως των καπνιστών ιχθύων.Πρέπει να ληφθούν ορισμένα μέτρα σχετικά με τη διαχείριση των κινδύνων σε επίπεδο επιχειρήσεων τροφίμων. Η εφαρμογή κατάλληλων πρακτικών και αρχών υγιεινής που χρησιμοποιούνται για την ανάπτυξη του συστήματος HACCP (ανάλυση κινδύνων και κρίσιμων σημείων ελέγχου) αποτελούν σημαντικά μέσα για την εξασφάλιση της ασφάλειας των τροφίμων.Στόχος αυτού του στοιχείου του προγράμματος είναι η αξιολόγηση του επιπέδου μόλυνσης των καπνιστών ιχθύων, συγκεκριμένα του καπνιστού σολομού, ιδίως όσον αφορά τη Listeria monocytogenes και οργανισμούς που υποδηλώνουν περιττωματική μόλυνση. Το πρόγραμμα αναμένεται ότι θα επιτρέπει την αξιολόγηση της βακτηριολογικής ποιότητας αυτών των προϊόντων και τους ενδεχόμενους κινδύνους για την ανθρώπινη υγεία.2. ΜέθοδοςΟι εξετάσεις πρέπει να αφορούν σολομό κατεψυγμένο και συσκευασμένο εκ των προτέρων και άλλα ζεστά ή κρύα καπνιστά ψάρια. Οι αρμόδιες αρχές των χωρών ΕΖΕΣ πρέπει να λάβουν δείγματα από τη λιανική πώληση, μη ημερομηνία που κατά το δυνατό να πλησιάζει την ελάχιστη διάρκεια. Στις χώρες που ο όγκος παραγωγής είναι σημαντικός συστήνεται να λαμβάνονται δείγματα και από το χώρο παραγωγής (πρώτες ύλες ή/και κατεργασμένα προϊόντα). Οι δειγματοληψίες αυτές πρέπει να γίνονται με τη μορφή δειγμάτων από την ίδια παρτίδα, που να περιλαμβάνουν, εφόσον είναι δυνατό, πέντε μονάδες τουλάχιστον εκατό γραμμαρίων και το προϊόν πρέπει να διατηρείται στην αρχική συσκευασία του. Τα προϊόντα πρέπει να καταψύχονται μόλις ληφθούν τα δείγματα και να στέλλονται αμέσως στο εργαστήριο του εν λόγω κράτους.Το επίπεδο της δειγματοληψίας επαφίεται στην κρίση των αρμόδιων αρχών των χωρών ΕΖΕΣ. Ως προς το συγκεκριμένο θέμα σημαντικοί παράγοντες που πρέπει να ληφθούν υπόψη είναι τα χαρακτηριστικά της παραγωγής, εμπορίας, καθώς και τα καταναλωτικά πρότυπα.Τα εργαστήρια έχουν τη δυνατότητα να χρησιμοποιούν μεθόδους της επιλογής τους, υπό την προϋπόθεση ότι οι επιδόσεις τους είναι ανάλογες με τους επιδιωκόμενους στόχους. Ωστόσο, για την ανίχνευση και τη μέτρηση της Listeria monocytogenes, συστήνεται να χρησιμοποιηθεί η πλέον πρόσφατη μορφή των προτύπων EN/ISO 11290-1 και EN/ISO 11290-2. Μπορούν, επίσης, να χρησιμοποιηθούν και άλλες ισοδύναμες μέθοδοι που αναγνωρίζονται από τις αρμόδιες αρχές.Τα αποτελέσματα του ελέγχου πρέπει καταγράφονται στο έντυπο αναφοράς που περιέχεται στο παράρτημα ΙΙ. Σε περίπτωση δειγματοληψίας στο χώρο παραγωγής πρέπει να χρησιμοποιηθεί ξεχωριστό έντυπο αναφοράς.Η παρούσα σύσταση απευθύνεται στην Ισλανδία, το Λιχτενστάιν και στη Νορβηγία.Βρυξέλλες, 2 Ιουλίου 2001.Για την Εποπτεύουσα Αρχή της ΕΖΕΣHannes HafsteinΜέλος(1) Εφεξής αναφερόμενη ως οδηγία 89/397.(2) Εφεξής αναφερόμενη ως οδηγία 93/99.(3) ΕΕ L 109 της 6.5.2000, σ. 29.(4) Η οδηγία δεν έχει ακόμη ενσωματωθεί στη συμφωνία ΕΟΧ, αλλά οι διατάξεις της είναι ίδιες με αυτές της οδηγίας 79/112/EΟΚ, όπως τροποποιήθηκε και ενσωματώθηκε στη συμφωνία ΕΟΧ.ΠΑΡΑΡΤΗΜΑ I>PIC FILE= "L_2002006EL.006802.TIF">ΠΑΡΑΡΤΗΜΑ II>PIC FILE= "L_2002006EL.006902.TIF">


title: Σύσταση για Γνωμη του Συμβουλίου σύμφωνα με το άρθρο 5 παράγραφος 3 του κανονισμού (ΕΚ) του Συμβουλίου αριθ. 1466/97 της 7ης Ιουλίου 1997 σχετικά με το επικαιροποιημενο πρόγραμμα σταθερότητας της Ελλάδας, 2001-2004

text: ---pagebreak---  ---pagebreak---  ---pagebreak---  ---pagebreak---  ---pagebreak---  ---pagebreak---


				|

		52013PC0395

			Σύσταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την κατάργηση της απόφασης 2009/590/ΕΚ σχετικά με την ύπαρξη υπερβολικού ελλείμματος στη Ρουμανία /* COM/2013/0395 final - 2013/ () */

			   	Σύσταση
ΑΠΟΦΑΣΗ ΤΟΥ ΣΥΜΒΟΥΛΙΟΥ
για την κατάργηση της απόφασης 2009/590/ΕΚ
σχετικά με την ύπαρξη υπερβολικού ελλείμματος στη Ρουμανία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της
Ευρωπαϊκής Ένωσης, και ιδίως το άρθρο 126 παράγραφος 12,
Έχοντας υπόψη τη σύσταση της Επιτροπής,
Εκτιμώντας τα ακόλουθα:
(1)       Με την απόφαση 2009/590/EΚ
του Συμβουλίου, της 7ης Ιουλίου 2009[1],
μετά από σύσταση της Επιτροπής σύμφωνα με το άρθρο 104 παράγραφος 6 της
Συνθήκης για την ίδρυση της Ευρωπαϊκής Κοινότητας (ΣΕΚ), το Συμβούλιο
αποφάνθηκε ότι υπήρχε υπερβολικό έλλειμμα στη Ρουμανία. Το Συμβούλιο σημείωσε
ότι το έλλειμμα της γενικής κυβέρνησης ήταν 5,4% του ΑΕΠ το 2008, υπερβαίνοντας
την τιμή αναφοράς του 3% του ΑΕΠ που προβλέπει η Συνθήκη, ενώ το ακαθάριστο
χρέος της γενικής κυβέρνησης ήταν 13,6% του ΑΕΠ, δηλαδή πολύ χαμηλότερο από την
τιμή αναφοράς του 60% του ΑΕΠ που προβλέπει η Συνθήκη[2].
(2)       Στις 7 Ιουλίου 2009, σύμφωνα
με το άρθρο 104 παράγραφος 7 της ΣΕΚ και το άρθρο 3 παράγραφος 4 του κανονισμού
(ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και
τη διασαφήνιση της εφαρμογής της διαδικασίας υπερβολικού ελλείμματος[3], το Συμβούλιο απηύθυνε, κατόπιν
συστάσεως της Επιτροπής, σύσταση προς τη Ρουμανία προκειμένου να τερματιστεί η
κατάσταση υπερβολικού ελλείμματος έως το τέλος του 2011 το αργότερο. Η σύσταση
δημοσιοποιήθηκε.
(3)       Στις 12 Φεβρουαρίου 2010,
σύμφωνα με το άρθρο 126 παράγραφος 7 της Συνθήκης για τη λειτουργία της
Ευρωπαϊκής Ένωσης (ΣΛΕΕ) και το άρθρο 3 παράγραφος 4 του κανονισμού (ΕΚ) αριθ.
1467/97 του Συμβουλίου, της 7ης Ιουλίου 1997, για την επιτάχυνση και τη
διασαφήνιση της εφαρμογής της διαδικασίας υπερβολικού ελλείμματος, το
Συμβούλιο, κατόπιν συστάσεως της Επιτροπής, αναγνωρίζοντας ότι οι ρουμανικές
αρχές είχαν αναλάβει αποτελεσματική δράση, ανταποκρινόμενες στη σύσταση του
Συμβουλίου της 7ης Ιουλίου 2009, και ότι στη Ρουμανία είχαν συμβεί απρόβλεπτα
αντίξοα οικονομικά γεγονότα με μείζονες αρνητικές επιπτώσεις για τα δημόσια
οικονομικά, απηύθυνε αναθεωρημένη σύσταση προς τη Ρουμανία προκειμένου να
τερματιστεί η κατάσταση υπερβολικού ελλείμματος έως το τέλος του 2012 το
αργότερο. Η σύσταση αυτή δημοσιοποιήθηκε.
(4)       Σύμφωνα με το άρθρο 4 του
πρωτοκόλλου για τη διαδικασία υπερβολικού ελλείμματος που προσαρτάται στις
Συνθήκες, η Επιτροπή παρέχει τα στοιχεία για την εφαρμογή της εν λόγω
διαδικασίας. Στο πλαίσιο της εφαρμογής του εν λόγω πρωτοκόλλου, τα κράτη μέλη
υποχρεούνται να κοινοποιούν στοιχεία για τα δημόσια ελλείμματα και το δημόσιο
χρέος και άλλες συναφείς μεταβλητές δύο φορές τον χρόνο, δηλαδή πριν από την 1η
Απριλίου και πριν από την 1η Οκτωβρίου, σύμφωνα με το άρθρο 3 του κανονισμού
(ΕΚ) αριθ. 479/2009 του Συμβουλίου, της 25ης Μαΐου 2009, για την εφαρμογή του
πρωτοκόλλου σχετικά με τη διαδικασία του υπερβολικού ελλείμματος το οποίο
προσαρτάται στη Συνθήκη για την ίδρυση της Ευρωπαϊκής Κοινότητας[4].
(5)       Όταν εξετάζεται αν μια
απόφαση σχετικά με την ύπαρξη υπερβολικού ελλείμματος θα πρέπει να καταργηθεί,
το Συμβούλιο θα πρέπει να λάβει απόφαση επί τη βάσει των δεδομένων που
κοινοποιούνται. Επιπλέον, η απόφαση για την ύπαρξη υπερβολικού ελλείμματος θα
πρέπει να καταργηθεί μόνο αν οι προβλέψεις της Επιτροπής δείχνουν ότι το
έλλειμμα δεν θα υπερβεί το όριο του 3% του ΑΕΠ κατά τη διάρκεια του χρονικού ορίζοντα
των προβλέψεων[5].
(6)       Βάσει των στοιχείων που
ανακοινώθηκαν από την Επιτροπή (Eurostat) σύμφωνα με το άρθρο 14 του κανονισμού
(ΕΚ) αριθ. 479/2009, μετά την κοινοποίηση από πλευράς της Ρουμανίας πριν από
την 1η Απριλίου 2013 και βάσει των εαρινών προβλέψεων των υπηρεσιών της
Επιτροπής το 2013, συνάγονται τα ακόλουθα συμπεράσματα:
–
Η εντονότερη από το αναμενόμενο ύφεση το 2009 είχε
ως αποτέλεσμα τη σημαντική μείωση των δημοσίων εσόδων, γεγονός που ώθησε το
έλλειμμα της γενικής κυβέρνησης σε 9% του ΑΕΠ, παρά τις προσπάθειες μείωσης των
δημοσίων δαπανών. Μετά τις απρόβλεπτες αυτές εξελίξεις και την παράταση κατά
ένα έτος της προθεσμίας για τη διόρθωση του υπερβολικού ελλείμματος, το έλλειμμα
της γενικής κυβέρνησης στη συνέχεια μειώθηκε σε 6,8% του ΑΕΠ το 2010, 5,6% του
ΑΕΠ το 2011 και 2,9% του ΑΕΠ το 2012, που είναι ποσοστό χαμηλότερο από την τιμή
αναφοράς του 3% του ΑΕΠ που προβλέπεται στη Συνθήκη. Το έλλειμμα διορθώθηκε
κυρίως λόγω του αυστηρού ελέγχου της αύξησης των δαπανών, μεταξύ άλλων με τον
έλεγχο των μισθών του δημόσιου τομέα, το πάγωμα των συντάξεων και τη μείωση
όλων των κοινωνικών παροχών εκτός από τις συντάξεις. Υποστηρίχτηκε επίσης από
μέτρα ενίσχυσης των εσόδων, όπως η αύξηση των συντελεστών ΦΠΑ κατά 5
ποσοστιαίες μονάδες και η διεύρυνση της βάσης φορολόγησης φυσικών προσώπων. Η
δημοσιονομική προσαρμογή τέθηκε σε εφαρμογή στο πλαίσιο δύο διαδοχικών
προγραμμάτων οικονομικής προσαρμογής, που υποστηρίχθηκαν με τη χορήγηση βοήθειας
για τη στήριξη του ισοζυγίου πληρωμών
–
Το πρόγραμμα σύγκλισης του 2013 προβλέπει συνέχιση
της μείωσης του ελλείμματος σε 2,4% του ΑΕΠ το 2013 και 2,0% του ΑΕΠ το 2014.
Σύμφωνα με τις εαρινές προβλέψεις των υπηρεσιών της Επιτροπής του 2013, το
έλλειμμα της γενικής κυβέρνησης προβλέπεται να μειωθεί σε 2,6% του ΑΕΠ το 2013
και 2,4% του ΑΕΠ το 2014, με βάση την παραδοχή της αμετάβλητης πολιτικής,
ποσοστό που παραμένει χαμηλότερο από την τιμή αναφοράς που προβλέπεται στη
Συνθήκη.
–
Σύμφωνα με τις εαρινές προβλέψεις των υπηρεσιών της
Επιτροπής του 2013, το ακαθάριστο χρέος της γενικής κυβέρνησης προβλέπεται να
σημειώσει ελαφρά αύξηση από 37,8% του ΑΕΠ το 2012 σε 38,5% του ΑΕΠ το 2014.
(7)       Το Συμβούλιο υπενθυμίζει ότι,
αρχής γενομένης από το 2013, το οποίο είναι το έτος που έπεται της διόρθωσης
του υπερβολικού ελλείμματος, η Ρουμανία θα πρέπει να σημειώσει πρόοδο προς την
κατεύθυνση του μεσοπρόθεσμου στόχου της με τον κατάλληλο ρυθμό,
συμπεριλαμβανομένης της συμμόρφωσης με την τιμή αναφοράς για τις δαπάνες.
(8)       Σύμφωνα με το άρθρο 126
παράγραφος 12 της Συνθήκης, η απόφαση του Συμβουλίου σχετικά με την ύπαρξη
υπερβολικού ελλείμματος καταργείται όταν, κατά την άποψη του Συμβουλίου, έχει
διορθωθεί το υπερβολικό έλλειμμα στο οικείο κράτος μέλος.
(9)       Κατά την άποψη του Συμβουλίου,
το υπερβολικό έλλειμμα της Ρουμανίας έχει διορθωθεί και η απόφαση 2009/590/ΕΚ
θα πρέπει επομένως να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από τη συνολική αξιολόγηση συνάγεται ότι η
κατάσταση υπερβολικού ελλείμματος στη Ρουμανία έχει διορθωθεί.
Άρθρο 2
Η απόφαση 2009/590/EΚ καταργείται.
Άρθρο 3
Η παρούσα απόφαση απευθύνεται στη Ρουμανία.
Βρυξέλλες,
                                                                       Για
το Συμβούλιο
                                                                       Ο
Πρόεδρος
[1]               EE L 202 της 4.8.2009, σ. 48-49.
[2]               Το έλλειμμα και το χρέος της γενικής κυβέρνησης για το
2008 αναθεωρήθηκαν στη συνέχεια και σήμερα διαμορφώνονται σε 5,8% του ΑΕΠ και
σε 13,4% του ΑΕΠ αντιστοίχως.
[3]               ΕΕ L 209 της 2.8.1997, σ. 8.
[4]               ΕΕ L 145 της 10.6.2009, σ. 1.
[5]               Σύμφωνα με τις «Λεπτομερείς ρυθμίσεις για την εφαρμογή
του Συμφώνου Σταθερότητας και Ανάπτυξης και κατευθυντήριες γραμμές για τη μορφή
και το περιεχόμενο των προγραμμάτων σταθερότητας και σύγκλισης» της 3ης
Σεπτεμβρίου 2012. Βλέπε:
http://ec.europa.eu/economy_finance/economic_governance/sgp/pdf/coc/code_of_conduct_en.pdf